b'\n_START_ARTICLE_\nDvorac Tikve\xc5\xa1\n_START_PARAGRAPH_\nDvorac Tikve\xc5\xa1 (Tikve\xc5\xa1ki dvorac, Titov dvorac), kompleks gra\xc4\x91evina i uslu\xc5\xbenih objekata s manjim, takozvanim lova\xc4\x8dkim i glavnim dvorcem na podru\xc4\x8dju Parka prirode Kopa\xc4\x8dki rit u Baranji, u op\xc4\x87ini Bilje, sjeveroisto\xc4\x8dno od naselja Bilje, na kraju \xc5\xbeupanijske ceste \xc5\xbd4055, blizu mjesta gdje se od te ceste odvaja nerazvrstana cesta prema Zlatnoj Gredi i lokalna cesta L44035 prema naselju Tikve\xc5\xa1u._NEWLINE_U dunavskom poloju podignut je u 19. stolje\xc4\x87u omanji jednokatni lova\xc4\x8dki dvorac u \xc5\xa1umskom i lova\xc4\x8dkom kompleksu Tikve\xc5\xa1. Taj je dvorac najvjerojatnije dao izgraditi nadvojvoda Fridrich Habsbur\xc5\xa1ki. Do Prvog svjetskog rata slu\xc5\xbeio je kao ljetnikovac, a ponajvi\xc5\xa1e kao lova\xc4\x8dka ku\xc4\x87a._NEWLINE_Glavni tikve\xc5\xa1ki dvorac sagra\xc4\x91en je tridesetih godina 20. stolje\xc4\x87a za potrebe dinastije Kara\xc4\x91or\xc4\x91evi\xc4\x87a u klasicisti\xc4\x8dkom slogu sa secesijskim oznakama. Pro\xc4\x8delje dvorca klasicisti\xc4\x8dki je razigrano i obzidano fasadnom fugiranom opekom, dok su uglovi o\xc5\xbebukani imitacijom kamenih blokova. Dvorac se po eta\xc5\xbeama sastoji od podruma, prizemlja, prvog kata i tavana. Sredinom 20. stolje\xc4\x87a sagra\xc4\x91eno je nekoliko zgrada i uslu\xc5\xbenih objekata. Poslije Drugog svjetskog rata u dvorac je dolazio tada\xc5\xa1nji jugoslavenski predsjednik Josip Broz Tito, ugo\xc5\xa1\xc4\x87uju\xc4\x87i u njemu svjetske dr\xc5\xbeavnike i vodio ih u lov._NEWLINE_U vrijeme Domovinskog rata dvorac je oplja\xc4\x8dkan i devastiran. Danas je obnovljen i pripremljen za turisti\xc4\x8dku namjenu. Nalazi se pod upravom Javne ustanove Park priprode Kopa\xc4\x8dki rit. Postat \xc4\x87e hotel visoke kategorije s tri zvjezdice, a ujedno \xc4\x87e biti konzerviran. Prema planovima za adaptaciju u desnom krilu prizemlja bit \xc4\x87e stalni izlo\xc5\xbebeni prostor (muzej). Stari, lova\xc4\x8dki ili ladanjski dvorac (kako se nazivao u povijesti) obnovit \xc4\x87e se u postoje\xc4\x87im gabaritima kao depandansa glavnog dvorca.'